b'\n_START_ARTICLE_\nP\xc3\xb6yt\xc3\xa4liina\n_START_PARAGRAPH_\nP\xc3\xb6yt\xc3\xa4liina on liina, jolla suojataan p\xc3\xb6yd\xc3\xa4n pintaa. P\xc3\xb6yt\xc3\xa4liinan tarkoitus on my\xc3\xb6s koristaa p\xc3\xb6yt\xc3\xa4\xc3\xa4 ja vaimentaa astioiden aiheuttamaa melua. Usein p\xc3\xb6yt\xc3\xa4liina on valmistettu puuvillasta tai pellavasta. Vanhimmat tunnetut p\xc3\xb6yt\xc3\xa4liinat esiintyv\xc3\xa4t 1400-luvun maalauksissa._NEWLINE_P\xc3\xb6yt\xc3\xa4huopaa, nykyisin villan sijasta usein tekokuituista, k\xc3\xa4ytet\xc3\xa4\xc3\xa4n p\xc3\xb6yt\xc3\xa4liinan alla tekem\xc3\xa4\xc3\xa4n p\xc3\xb6yd\xc3\xa4npinnasta pehme\xc3\xa4mpi ja vaimentamaan astioiden melua._NEWLINE_Kaitaliina on pitk\xc3\xa4nomaisissa p\xc3\xb6ydiss\xc3\xa4 k\xc3\xa4ytett\xc3\xa4v\xc3\xa4 pitk\xc3\xa4 ja kapea p\xc3\xb6yt\xc3\xa4liina, joka peitt\xc3\xa4\xc3\xa4 vain p\xc3\xb6yt\xc3\xa4pinnan keskiosan p\xc3\xb6yd\xc3\xa4n leveyssuunnassa. Kaitaliinaa voidaan k\xc3\xa4ytt\xc3\xa4\xc3\xa4 pelk\xc3\xa4st\xc3\xa4\xc3\xa4n tai koko p\xc3\xb6yd\xc3\xa4n kattavan p\xc3\xb6yt\xc3\xa4liinan p\xc3\xa4\xc3\xa4ll\xc3\xa4 erityisen juhlavaa kattausta tavoiteltaessa._NEWLINE_Kateliina on kate- eli aluslautasen p\xc3\xa4\xc3\xa4lle asetettava, py\xc3\xb6re\xc3\xa4 tai neli\xc3\xb6m\xc3\xa4inen, usein pitsist\xc3\xa4 tehty ohut liina, jonka tarkoitus on est\xc3\xa4\xc3\xa4 kolahdus, kun ruokalautanen asetetaan katelautaselle._NEWLINE_Lautasliina on kattauksessa usein n\xc3\xa4ytt\xc3\xa4v\xc3\xa4sti taiteltu tai lautasliinarenkaaseen rullattu neli\xc3\xb6m\xc3\xa4inen liina, jonka ruokailija avaa ja asettaa syliins\xc3\xa4 ruokailua aloittaessaan._NEWLINE_Pikkuliina eli tabletti on kunkin ruokailijan ruokailuv\xc3\xa4linekattauksen alle laitettava noin 30 x 40\xc2\xa0cm liina, jollaisia voidaan k\xc3\xa4ytt\xc3\xa4\xc3\xa4 my\xc3\xb6s esimerkiksi kukkamaljakon alla._NEWLINE_Vahakangasp\xc3\xb6yt\xc3\xa4liinaa, kansankielell\xc3\xa4 \xe2\x80\x9dvakstuukia\xe2\x80\x9d, k\xc3\xa4ytet\xc3\xa4\xc3\xa4n usein arkiruokailup\xc3\xb6yd\xc3\xa4n suojana. Vahakangas oli alun perin \xc3\xb6ljykangasta muistuttavaa vahak\xc3\xa4sitelty\xc3\xa4 puuvillakangasta, mutta muovik\xc3\xa4sittely korvasi vahan 1950\xe2\x80\x931960-luvuilla._NEWLINE_Kertak\xc3\xa4ytt\xc3\xb6isi\xc3\xa4 p\xc3\xb6yt\xc3\xa4liinoja valmistetaan sek\xc3\xa4 paperista ett\xc3\xa4 kuitukankaasta.\n_START_SECTION_\nMuiden kuin ruokap\xc3\xb6ytien liinat\n_START_PARAGRAPH_\nMuilla kodin p\xc3\xb6yt\xc3\xa4pinnoilla ja p\xc3\xb6yd\xc3\xa4nkorkuisten kalusteiden yl\xc3\xa4pinnoilla k\xc3\xa4ytet\xc3\xa4\xc3\xa4n etenkin perinteisess\xc3\xa4 sisustamisessa pieni\xc3\xa4 koristeliinoja, jotka peitt\xc3\xa4v\xc3\xa4t vain osan pinnan keskiosasta. Py\xc3\xb6reill\xc3\xa4 p\xc3\xb6ydill\xc3\xa4 suositaan perinteisesti py\xc3\xb6reit\xc3\xa4 pitsi- tms. koristeliinoja, suorakulmaisilla p\xc3\xb6yt\xc3\xa4tasoilla suorakulmaisia kaitaliinoja. Koristeliinan p\xc3\xa4\xc3\xa4lle asetetaan usein jokin koriste-esine. Kukkamaljakon tai huonekasvin alla liina suojelee jossain m\xc3\xa4\xc3\xa4rin kalusteen pintaa vesivaurioilta.'